
EXPUNERE DE MOTIVE  PRIVIND OPORTUNITATEA PROIECTULUI DE HOTĂRĂRE
Proiect de hotărâre privind acoperirea integrală, din surse de la bugetul local, a pierderilor tehnologice induse aferente anului 2018, din prestarea serviciului public de producţie, transport, distribuţie şi furnizare a energiei termice în sistem centralizat, către populaţie




Compania Locală de Termoficare COLTERM S.A. are ca obiect de activitate producerea energiei electrice şi termice, transportul, distribuţia şi furnizarea energiei termice pentru încălzire şi apă caldă de consum. 
Potrivit prevederilor art. 5^2 alin. (1) din OG nr. 36/2006 privind unele măsuri pentru funcţionarea sistemelor centralizate de alimentare cu energie termică a populaţiei, pierderile induse din prestarea serviciului public de producţie, transport, distribuţie şi furnizare a energiei termice în sistem centralizat, către populaţie pot fi acoperite din bugetele locale.
Prin HCL nr. 400 din 25.07.2019 a fost aprobată documentaţia privind “Bilanţul real tehnologic şi optimizat al energiei termice pentru sistemul centralizat de alimentare cu energie termică al municipiului Timişoara aferent anului 2018 “.
În structura tarifelor de transport si distribuţie aferente anului 2018 au fost luate în calcul pierderile tehnologice calculate prin bilanţul energetic aferent anului 2016, bilanţ aprobat prin Hotărârea Consiliului Local nr. 545/20.12.2017. 
Diferenţa dintre pierderile reale înregistrate în anul 2018 şi pierderile tehnologice aprobate incluse în preţurile locale aferente anului 2018 reprezintă pierderi tehnologice induse, neacceptate în preţ/tarif. Totalul pierderilor tehnologice induse aferente anului 2018 este de 32.761.304,197 lei fără TVA, respectiv 38.985.951,994 lei inclusiv TVA. 
Consider oportună promovarea Proiectului de hotărâre privind acoperirea integrală, din surse de la bugetul local, a pierderilor tehnologice induse aferente anului 2018, din prestarea serviciului public de producţie, transport, distribuţie şi furnizare a energiei termice în sistem centralizat, către populaţie, şi-l supun spre dezbatere Consiliului Local al Municipiului Timişoara.

